KLASA: 003-01/20-03/02  
URBROJ: 2170-57-01-20-147  
Rijeka, 19. svibnja 2020.

Na temelju članka 63. stavka 2. Statuta Sveučilišta u Rijeci KLASA: 011-01/20-01/04; URBROJ: 2170-57-01-20-1, od 12. veljače 2020. godine) i Zakona o priznavanju inozemnih obrazovnih kvalifikacija (NN: 158/03, 198/03, 138/06, 124/09 i 45/11), a na prijedlog Povjerenstva za akademsko priznavanje i priznavanje razdoblja studija od 11. ožujka 2020. te prijedloga Stručnog vijeća Centra za studije i cjeloživotno obrazovanje od 24. ožujka 2020. godine, Senat Sveučilišta u Rijeci je na svojoj 42. sjednici održanoj dana 19. svibnja 2020. godine donio sljedeći

**PRAVILNIK O PRIZNAVANJU INOZEMNIH VISOKOŠKOLSKIH KVALIFIKACIJA**

**I RAZDOBLJA STUDIJA SVEUČILIŠTA U RIJECI**

**I. OPĆE ODREDBE**

**Članak 1.**

Ovim Pravilnikom se uređuju pitanja vezana za postupak akademskog priznavanja inozemne visokoškolske kvalifikacije i priznavanja razdoblja studija provedenog na inozemnom visokom učilištu, a u svrhu nastavka obrazovanja na Sveučilištu u Rijeci (dalje: Sveučilište).

**Članak 2.**

1. *Akademsko priznavanje* podrazumijeva priznavanje inozemne visokoškolske kvalifikacije u svrhu nastavka visokoškolskog obrazovanja na Sveučilištu.
2. *Priznavanje razdoblja studija* podrazumijeva priznavanje razdoblja studija provedenog na inozemnom visokom učilištu, u svrhu nastavka visokoškolskog obrazovanja na Sveučilištu.

**II. URED I POVJERENSTVO ZA AKADEMSKO PRIZNAVANJE INOZEMNIH VISOKOŠKOLSKIH KVALIFIKACIJA**

**Članak 3.**

1. Stručne i administrativno-tehničke poslove u vezi provođenja postupka priznavanja inozemnih visokoškolskih kvalifikacija na Sveučilištu obavlja Ured za akademsko priznavanje inozemnih visokoškolskih kvalifikacija (u daljnjem tekstu: Ured).
2. Ured je unutarnja ustrojbena jedinica Rektorata Sveučilišta.

**Članak 4.**

1. Vrednovanje inozemne visokoškolske kvalifikacije provodi Povjerenstvo za akademsko priznavanje inozemnih visokoškolskih kvalifikacija (dalje: Povjerenstvo)
2. Članove Povjerenstva imenuje Senat Sveučilišta na mandat od tri (3) godine, a na prijedlog znanstveno-nastavnih odnosno umjetničko-nastavnih sastavnica Sveučilišta te Studentskog zbora.
3. U sastav Povjerenstva imenuje se po jedan (1) predstavnik svake znanstveno-nastavne odnosno umjetničko-nastavne sastavnice Sveučilišta i jedan (1) predstavnik studenata.
4. Predsjednika Povjerenstva biraju članovi Povjerenstva među sobom.

**III. POSTUPAK AKADEMSKOG PRIZNAVANJA INOZEMNIH VISOKOŠKOLSKIH KVALIFIKACIJA**

**Članak 5.**

1. Postupak akademskog priznavanja inozemne visokoškolske kvalifikacije pokreće se na zahtjev stranke i vodi na temelju isprava, drugih dokaza i podataka o kvalifikaciji čije se priznavanje traži.
2. Zahtjev se podnosi Uredu.
3. Zahtjev za priznavanje inozemne visokoškolske kvalifikacije mora sadržavati:
   1. ispravu kojom se dokazuje inozemna visokoškolska kvalifikacija u izvorniku ili ovjerenoj preslici,
   2. ovjereni prijevod isprave kojom se dokazuje inozemna visokoškolska kvalifikacija,
   3. ispravu kojom se dokazuju položeni ispiti, u izvorniku ili ovjerenoj preslici
   4. ispravu o državljanstvu, osim u slučaju apartida ili osoba bez državljanstva.
4. Ako zahtjev sadrži kakav nedostatak koji onemogućuje postupanje po zahtjevu, odnosno ako je nerazumljiv ili nepotpun, Ured će zaključkom upozoriti stranku na to i odrediti rok od 30 dana u kojem je stranka dužna otkloniti nedostatak.
5. Ako se nedostaci ne otklone u određenom roku, a po zahtjevu se ne može postupiti, Ured će rješenjem odbaciti zahtjev.
6. U postupku priznavanja inozemnih visokoškolskih kvalifikacija primjenjuju se odredbe Zakona o općem upravnom postupku.

**Članak 6.**

1. Nakon zaprimanja urednog zahtjeva, Ured dostavlja predmet Povjerenstvu na postupak vrednovanja.
2. Vrednovanje inozemne visokoškolske kvalifikacije podrazumijeva procjenu razine, odnosno stupnja inozemne visokoškolske kvalifikacije.
3. U postupku vrednovanja inozemne visokoškolske kvalifikacije uzima se u obzir isključivo stupanj postignutih znanja, vještina i kompetencija, koji su stečeni kvalifikacijom, a bez usporedbe nastavnih programa.
4. Vrednovanje se provodi na temelju Kriterija za vrednovanje inozemnih visokoškolskih kvalifikacija koje utvrđuje Povjerenstvo.
5. Kriteriji za vrednovanje čine sastavni dio ovoga Pravilnika.

**Članak 7.**

1. Odluka o priznavanju inozemne visokoškolske kvalifikacije donosi se rješenjem.
2. Prijedlog rješenja o priznavanju inozemne visokoškolske kvalifikacije utvrđuje Povjerenstvo.
3. Povjerenstvo donosi odluke natpolovičnom većinom glasova članova.
4. Iz rješenja mora jasno proizlaziti da se inozemna visokoškolska kvalifikacija priznaje u svrhu pristupa daljnjem obrazovanju na Sveučilištu.
5. Obrazloženje rješenja kojim se odbija priznavanje inozemne visokoškolske kvalifikacije mora sadržavati razloge za odbijanje priznavanja te, kada to okolnosti dopuštaju, uputu o mjerama koje stranka može poduzeti radi uklanjanja postojećih zapreka za priznavanje.
6. Protiv rješenja o priznavanju inozemne visokoškolske kvalifikacije podnositelj zahtjeva ima pravo žalbe.
7. Žalba se podnosi nadležnom ministarstvu u roku od 15 dana od dana primitka rješenja.
8. Visinu naknade za troškove postupka priznavanja, načina raspodjele naknade, oslobođenja od plaćanja naknade te druga pitanja troškova postupka propisuje ministar nadležan za poslove visokog obrazovanja.

**Članak 8.**

Rješenje o priznavanju inozemne visokoškolske kvalifikacije, na prijedlog Povjerenstva, donosi rektor.

**Članak 9.**

Ured je obvezan dostaviti Nacionalnom ENIC/NARIC uredu izvornik i kopiju rješenja o priznavanju inozemne visokoškolske kvalifikacije s preslikom dokumentacije o provedenom postupku najkasnije u roku od mjesec dana od dana donošenja rješenja.

**Članak 10.**

Ured je obvezan voditi evidenciju i čuvati dokumentaciju o provedenim postupcima.

1. **PRIZNAVANJE RAZDOBLJA STUDIJA PROVEDENOG NA INOZEMNOM VISOKOM UČILIŠTU**

**Članak 11.**

* 1. Priznavanje razdoblja studija provedenog na inozemnom visokoškolskom učilištu u cijelosti provodi sastavnica Sveučilišta na kojoj podnositelj zahtjeva želi nastaviti obrazovanje.
  2. Zahtjev za priznavanje razdoblja studija provedenog na inozemnom visokoškolskom učilištu podnosi se izravno sastavnicama Sveučilišta koje provode postupak priznavanja razdoblja studija poštivajući procedure priznavanja prethodnog učenja.
  3. Za sva sporna pitanja koja se pojave u postupku priznavanja iz st.1 ovog članka (akreditiranost visokog učilišta i sl.) tijela sastavnice mogu se obratiti Uredu.
  4. Cjelokupna dokumentacija predmeta pohranjuje se na sastavnici. Sastavnica je dužna dostaviti na znanje Uredu rješenje o provedenom postupku u roku od 30 dana od dana donošenja rješenja.

1. **PRIJELAZNE I ZAVRŠNE ODREDBE**

**Članak 12.**

U postupku priznavanja inozemnih visokoškolskih kvalifikacija primjenjuju se odredbe Zakona o općem upravnom postupku.

**Članak 13.**

Sastavnice su dužne u roku od 60 dana od dana objave ovog Pravilnika donijeti opće akte kojima će urediti sva pitanja vezana za priznavanje razdoblja studija, u skladu sa Zakonom o priznavanju inozemnih obrazovnih kvalifikacija (NN: 158/03, 198/03, 138/06, 124/09, 45/11) i ovim Pravilnikom.

**Članak 14.**

1. Danom stupanja na snagu ovog Pravilnika prestaje važiti Pravilnik o radu Ureda za akademsko priznavanje inozemnih visokoškolskih kvalifikacija i razdoblja studija (KLASA: 003-01/07-01/14; URBROJ: 2170-57-01-07-1).
2. Postupci priznavanja inozemnih visokoškolskih kvalifikacija i razdoblja studija započeti prije stupanja na snagu ovog Pravilnika dovršit će se prema odredbama Pravilnika o radu Ureda za akademsko priznavanje inozemnih visokoškolskih kvalifikacija i razdoblja studija (KLASA: 003-01/07-01/14; URBROJ: 2170-57-01-07-1).
3. Ovaj Pravilnik stupa na snagu osmog dana od dana objave na oglasnoj ploči Sveučilišta u Rijeci.

**REKTORICA**

**prof. dr. sc. Snježana Prijić-Samaržija**

Ovaj Pravilnik o priznavanju inozemnih visokoškolskih kvalifikacija i razdoblja studija Sveučilišta u Rijeci objavljen je na oglasnoj ploči Sveučilišta dana 20. svibnja 2020. godine te je stupio na snagu osmog dana od dana objave 28. svibnja 2020. godine.

**GLAVNA TAJNICA**

**Roberta Hlača Mlinar, dipl. iur.**